ประกาศสำนักงานคณะกรรมการปฏิรูปกฎหมายประกาศสำนักงานคณะกรรมการปฏิรูปกฎหมายเรื่องขอเชิญองค์กรเอกชนที่มีฐานะเป็นนิติบุคคลยื่นคำขอขึ้นทะเบียนเพื่อเสนอชื่อผู้แทนเข้าร่วมคัดเลือกเป็นกรรมการสรรหากรรมการปฏิรูปกฎหมาย[๑] ด้วยพระราชบัญญัติคณะกรรมการปฏิรูปกฎหมาย พ.ศ. ๒๕๕๓บัญญัติให้มีคณะกรรมการปฏิรูปกฎหมายมีวาระการดำรงตำแหน่งคราวละสี่ปีนับแต่วันที่ได้รับแต่งตั้งโดยคณะกรรมการปฏิรูปกฎหมายชุดปัจจุบันซึ่งได้รับการแต่งตั้งตามประกาศสำนักนายกรัฐมนตรีเรื่อง แต่งตั้งคณะกรรมการปฏิรูปกฎหมาย จะครบวาระการดำรงตำแหน่งในวันที่ ๑๒พฤษภาคม ๒๕๕๘ จึงเป็นกรณีที่ต้องดำเนินการสรรหาและคัดเลือกคณะกรรมการปฏิรูปกฎหมายชุดใหม่ให้เป็นไปตามมาตรา๒๐ และมาตรา ๒๑ แห่งพระราชบัญญัติคณะกรรมการปฏิรูปกฎหมาย พ.ศ. ๒๕๕๓ โดยมาตรา ๒๐วรรคหนึ่ง (๓) และวรรคสองของพระราชบัญญัติดังกล่าวได้บัญญัติให้มีกรรมการสรรหากรรมการปฏิรูปกฎหมายจากผู้แทนองค์กรเอกชนที่ดำเนินการโดยมิใช่เป็นการหาผลกำไรหรือรายได้มาแบ่งปันกันซึ่งมีวัตถุประสงค์หลักด้านแรงงาน ด้านสิทธิมนุษยชน ด้านการคุ้มครองผู้บริโภคและด้านสิ่งแวดล้อมและสุขภาพมาร่วมคัดเลือกกันเองให้เหลือด้านละหนึ่งคนรวมเป็นสี่คนโดยองค์กรดังกล่าวต้องมีฐานะเป็นนิติบุคคลและได้ขึ้นทะเบียนไว้กับสำนักงานคณะกรรมการปฏิรูปกฎหมายตามหลักเกณฑ์และวิธีการที่สำนักงานคณะกรรมการปฏิรูปกฎหมายกำหนดและหากองค์กรใดมีวัตถุประสงค์หลักหลายด้านให้ขึ้นทะเบียนเพื่อใช้สิทธิเลือกในด้านใดด้านหนึ่งเท่านั้นสำนักงานคณะกรรมการปฏิรูปกฎหมายได้ออกระเบียบสำนักงานคณะกรรมการปฏิรูปกฎหมายว่าด้วยหลักเกณฑ์และวิธีการขึ้นทะเบียนองค์กรเอกชนเพื่อเป็นผู้แทนองค์กรเอกชนในคณะกรรมการสรรหากรรมการปฏิรูปกฎหมายพ.ศ. ๒๕๕๗ เพื่อให้องค์กรเอกชนที่ดำเนินการโดยมิใช่เป็นการหากำไรหรือรายได้มาแบ่งปันกันในด้านต่าง ๆ ตามที่กฎหมายกำหนดมาขึ้นทะเบียนแสดงตนและเสนอชื่อผู้แทนขององค์กรเข้าร่วมการคัดเลือกเป็นกรรมการสรรหากรรมการปฏิรูปกฎหมายอาศัยอำนาจตามความในมาตรา ๒๐แห่งพระราชบัญญัติคณะกรรมการปฏิรูปกฎหมาย พ.ศ. ๒๕๕๓ และข้อ ๗ของระเบียบสำนักงานคณะกรรมการปฏิรูปกฎหมายว่าด้วยหลักเกณฑ์และวิธีการขึ้นทะเบียนองค์กรเอกชนเพื่อเป็นผู้แทนองค์กรเอกชนในคณะกรรมการสรรหากรรมการปฏิรูปกฎหมายพ.ศ. ๒๕๕๗ สำนักงานคณะกรรมการปฏิรูปกฎหมายจึงออกประกาศไว้ ดังต่อไปนี้๑. คุณสมบัติองค์กรเอกชนต้องเป็นองค์กรเอกชนที่ดำเนินการโดยมิใช่เป็นการหาผลกำไรหรือรายได้มาแบ่งปันกันซึ่งมีวัตถุประสงค์หลักด้านใดด้านหนึ่งตามมาตรา ๒๐ (๓) ดังต่อไปนี้(๑) ด้านแรงงาน ได้แก่องค์กรเอกชนที่มีวัตถุประสงค์หลักในการดำเนินกิจกรรมที่เกี่ยวกับการส่งเสริมและคุ้มครองสิทธิแรงงานของบุคคลที่เป็นแรงงานในระบบแรงงานนอกระบบ แรงงานข้ามชาติ และลูกจ้าง(๒) ด้านสิทธิมนุษยชน ได้แก่องค์กรเอกชนที่มีวัตถุประสงค์หลักในการดำเนินกิจกรรมที่เกี่ยวกับสิทธิ เสรีภาพความเสมอภาคระหว่างเพศและบุคคล การยุติธรรม การส่งเสริมประชาธิปไตย การช่วยเหลือประชาชนทางกฎหมายการปฏิรูปกระบวนการยุติธรรม หรือการคุ้มครองสิทธิมนุษยชน(๓) ด้านการคุ้มครองผู้บริโภค ได้แก่องค์กรเอกชนที่มีวัตถุประสงค์หลักในการดำเนินกิจกรรมที่เกี่ยวกับการส่งเสริมและคุ้มครองผู้บริโภคผู้ซื้อ ผู้ใช้สินค้าหรือผู้รับบริการรวมถึงผู้ใช้สินค้าและบริการจากผู้ประกอบธุรกิจโดยไม่ได้เสียค่าตอบแทน(๔) ด้านสิ่งแวดล้อมและสุขภาพ ได้แก่องค์กรเอกชนที่ดำเนินกิจกรรมที่เกี่ยวกับการอนุรักษ์ฟื้นฟูทรัพยากรธรรมชาติสิ่งแวดล้อมหรือการส่งเสริมและคุ้มครองสิทธิชุมชนในการจัดการ การบำรุงรักษาและการใช้ประโยชน์จากทรัพยากรธรรมชาติ สิ่งแวดล้อมอย่างสมดุลและยั่งยืนหรือองค์กรเอกชนที่ดำเนินกิจกรรมที่เกี่ยวกับการส่งเสริมและคุ้มครองสวัสดิการและสุขภาวะของบุคคลเด็ก เยาวชน สตรี ผู้สูงอายุ ผู้พิการ ครอบครัว กลุ่มชาติพันธุ์ กลุ่มผู้ด้อยโอกาสกลุ่มคนชายขอบ ทั้งนี้องค์กรเอกชนที่มีสิทธิได้รับการขึ้นทะเบียนเพื่อเสนอชื่อผู้แทนได้ต้องเป็นองค์กรที่ดำเนินกิจกรรมเกี่ยวกับการปรับปรุงและพัฒนากฎหมายหรือการร่างกฎหมายของประชาชนผู้มีสิทธิเลือกตั้งหรือกิจกรรมที่เป็นประโยชน์ต่อการปฏิรูปกฎหมายอย่างต่อเนื่องและเป็นที่ประจักษ์ ในรอบ ๒ ปีที่ผ่านมาจนถึงวันประกาศนี้๒. การขึ้นทะเบียน๒.๑ วันและเวลาตั้งแต่วันที่ ๑๕ ธันวาคม ๒๕๕๗ ถึง ๕ กุมภาพันธ์ พ.ศ. ๒๕๕๘ในวันและเวลาราชการ๒.๒ สถานที่และวิธีการยื่นเอกสารให้องค์กรเอกชนที่มีคุณสมบัติตามระเบียบที่สำนักงานคณะกรรมการปฏิรูปกฎหมายกำหนดยื่นคำขอขึ้นทะเบียนพร้อมเอกสารและหลักฐานที่เกี่ยวข้องด้วยตนเองต่อสำนักงานคณะกรรมการปฏิรูปกฎหมาย เลขที่ ๙๙ หมู่ ๔ อาคารซอฟต์แวร์ พาร์ค ชั้น ๑๕ถนนแจ้งวัฒนะ ตำบลคลองเกลือ อำเภอปากเกร็ด จังหวัดนนทบุรี๒.๓ เอกสารและหลักฐานที่ต้องยื่นองค์กรเอกชนที่ประสงค์จะขอขึ้นทะเบียนต้องยื่นแบบคำขอขึ้นทะเบียนองค์กรเอกชนเพื่อเป็นผู้แทนในคณะกรรมการสรรหากรรมการปฏิรูปกฎหมายตามแบบแนบท้ายประกาศนี้ พร้อมทั้งแนบเอกสารหรือสำเนาเอกสารตามรายการ ดังต่อไปนี้(๑) หนังสือรับรองหรือหนังสือสำคัญแสดงความเป็นนิติบุคคล(๒) ตราสารหรือข้อบังคับ หรือหลักฐานที่แสดงถึงวัตถุประสงค์ข้อบังคับ หรือระเบียบขององค์กร(๓) บัญชีรายชื่อบุคคลซึ่งเป็นกรรมการขององค์กรเอกชนหรือผู้บริหารที่อยู่ พร้อมทั้งประวัติของบุคคลดังกล่าว(๔) รายงานผลการดำเนินกิจการตามวัตถุประสงค์ในรอบ ๒ปีที่ผ่านมาพร้อมสำเนาหลักฐานซึ่งแสดงถึงผลการดำเนินกิจกรรมเกี่ยวกับการปรับปรุงและพัฒนากฎหมายหรือการร่างกฎหมายของประชาชนผู้มีสิทธิเลือกตั้งหรือกิจกรรมที่เป็นประโยชน์ต่อการปฏิรูปกฎหมาย อย่างต่อเนื่องและเป็นที่ประจักษ์(๕) รายงานทางการเงินในรอบปีที่ผ่านมาพร้อมหลักฐานรับรองของผู้สอบบัญชีรับอนุญาต(๖)รายงานการประชุมหรือบันทึกข้อตกลงของคณะกรรมการองค์กรเอกชนหรือผู้บริหารซึ่งแสดงให้เห็นถึงความประสงค์ที่จะขอขึ้นทะเบียนพร้อมระบุรายชื่อผู้แทนที่จะมาได้รับเลือกเป็นผู้แทนองค์กรเอกชนในคณะกรรมการสรรหากรรมการปฏิรูปกฎหมาย(๗) หนังสือสำคัญที่แสดงว่าผู้ลงลายมือชื่อในแบบคำขอขึ้นทะเบียนเป็นผู้แทนองค์กรเอกชนตาม (๖) พร้อมด้วยสำเนาบัตรประจำตัวประชาชนหรือหลักฐานอื่นใดที่ออกให้โดยทางราชการเอกสารข้างต้นต้องรับรองความถูกต้องโดยบุคคลผู้ลงลายมือชื่อของผู้มีอำนาจกระทำการแทนองค์กรเอกชนตามที่กำหนดในตราสารหรือข้อบังคับหรือระเบียบขององค์กรเอกชนนั้นพร้อมสำเนาบัตรประจำตัวประชาชนหรือหลักฐานอื่นใดที่ออกให้โดยทางราชการของผู้มีอำนาจกระทำการแทน๓. การตรวจสอบและการประกาศรายชื่อ๓.๑คณะทำงานที่สำนักงานคณะกรรมการปฏิรูปกฎหมายแต่งตั้งจะดำเนินการตรวจสอบคุณสมบัติและความถูกต้องครบถ้วนของเอกสารและหลักฐานประกอบการขอขึ้นทะเบียนเพื่อเสนอเลขาธิการคณะกรรมการปฏิรูปกฎหมายพิจารณากรณีองค์กรเอกชนใดไม่มีคุณสมบัติหรือจัดส่งเอกสารหลักฐาน ไม่ครบถ้วนถูกต้องเลขาธิการคณะกรรมการปฏิรูปกฎหมายจะพิจารณาไม่รับขึ้นทะเบียน๓.๓สำนักงานคณะกรรมการปฏิรูปกฎหมายจะประกาศผลการรับขึ้นทะเบียนองค์กรเอกชนที่มีคุณสมบัติและยื่นเอกสารหลักฐานการสมัครครบถ้วนตามระเบียบสำนักงานคณะกรรมการปฏิรูปกฎหมายว่าด้วยหลักเกณฑ์และวิธีการขึ้นทะเบียนองค์กรเอกชนเพื่อเป็นผู้แทนองค์กรเอกชนในคณะกรรมการสรรหากรรมการปฏิรูปกฎหมายพ.ศ. ๒๕๕๗ ภายใน ๒๐ วัน นับแต่วันสิ้นสุดการขอขึ้นทะเบียน โดยปิดประกาศให้ทราบ ณสำนักงานคณะกรรมการปฏิรูปกฎหมาย เลขที่ ๙๙ หมู่ ๔ อาคารซอฟต์แวร์ พาร์ค ชั้น ๑๕ ถนนแจ้งวัฒนะตำบลคลองเกลือ อำเภอปากเกร็ด จังหวัดนนทบุรี และทางเว็บไซต์ของสำนักงานฯ ที่ www.lrct.go.thอนึ่งองค์กรที่สนใจและมีคุณสมบัติข้างต้นสามารถตรวจสอบข้อมูลเพิ่มเติมได้ที่ หรือ หมายเลขโทรศัพท์ ๐๒ ๕๐๒ ๖๐๐๐ ต่อ ๘๓๘๑ประกาศณ วันที่ ๑๑ ธันวาคม พ.ศ. ๒๕๕๗ลัดดาวัลย์ตันติวิทยาพิทักษ์เลขาธิการคณะกรรมการปฏิรูปกฎหมาย[เอกสารแนบท้าย]๑. แบบการขอขึ้นทะเบียนองค์กรเอกชนตามข้อ ๗ของระเบียบสำนักงานคณะกรรมการปฏิรูปกฎหมายว่าด้วยหลักเกณฑ์และวิธีการขึ้นทะเบียนองค์กรเอกชนเพื่อเป็นผู้แทนองค์กรเอกชนในคณะกรรมการสรรหากรรมการปฏิรูปกฎหมายพ.ศ. ๒๕๕๗(ดูข้อมูลจากภาพกฎหมาย)ปริยานุช/ผู้จัดทำ๙ มกราคม ๒๕๕๘วันทิตา/ผู้ตรวจ๕ กุมภาพันธ์๒๕๕๘[๑] ราชกิจจานุเบกษาเล่ม ๑๓๒/ตอนพิเศษ ๑ ง/หน้า ๖/๕ มกราคม ๒๕๕๘